Jesenski plač/II
<poem>
O, blijeda jeseni, o, doba boli!
O, plačna sliko uzdaha i tuge!
O, kišo suza što je nebo proli
U krilo noći olovne i duge!

O, mrtvi leptiri, što ljubite Luge!
O, svehli cvijeci i borovi goli!
O, ozeble ptice, nevine mi druge!
O, oblakovi zamišljeni toli!

O, pokisla gnijezda u dalekoj gori!
O, rijeko, koja jecajuć' žubori!
O, žuto lišće i bolesne grane!

O, moja mladosti, o, umrli dane!
Vi ste sve zvuci jedne pjesme bone,
Što dršće na usni silne vasione... </poem>

Musa Ćazim Ćatić